R e l a c i o n
PËR 

Aktin normativ “PËR DISA NDRYSHIME                                                 NË LIGJIN NR.119/2012, “PËR BUXHETIN E VITIT 2013”,                                       TË NDRYSHUAR”
MËNYRA E NDËRHYRJES
Ky akt normativ propozohet në mbështetje të nenit 101, të Kushtetutës. Në këtë dispozitë kushtetuese parashikohet që Këshilli i Ministrave ka të drejtën e nxjerrjes së këtyre akteve rregullatore me fuqinë e ligjit. 

Ministria e Financave propozon ndryshimet në ligjin e buxhetit të vitit 2013 në formën e aktit normativ për këtë arsye:

Nevoja dhe urgjenca e hartimit të këtij Akti Normativ

Nevoja dhe urgjenca janë elemente me rëndësi të veçantë në përmbajtjen e    nenit 101 të Kushtetutës dhe përcaktohen nga rrethanat konkrete financiare të shtetit, kur aktualisht vlerësohet se nisur nga situata e krijuar është e pamundur të pritet deri nxjerrjen e ligjit të nevojshëm nga organi ligjvënës, qoftë edhe nëpërmjet procedurave të përshpejtuara.

Në rastin konkret, nevoja për të ndërhyrë kushtëzohet nga argumentet e mëposhtme:

· Ministria e Mirëqenies Sociale dhe Rinisë, aktualisht, e ka të pamundur përballimin e shpenzimeve për ekzekutimin e pagesave për personat me aftësi të kufizuara dhe ndihmën ekonomike për shkak se fondet e miratuara në këtë zë janë të pamjaftueshme. Lidhur me këtë çështje, fondet e planifikuara në buxhetin e vitit 2013 për këto shpenzime janë në masën 17.4 miliardë lekë, por, si rezultat i rritjes së numrit të përfituesve më shumë se parashikimi, fondet e parashikuara nuk përballojnë nevojat aktuale. Për këtë arsye, nga kjo ministri është kërkuar një fond emergjent për të përballuar kërkesën për financimin e pagesave, për të paktën një muaj, prej rreth 1.9 miliardë lekësh.
· Gjithashtu, Ministria e Transportit dhe Infrastrukturës e ka të pamundur përballimin e pagesës së detyrimeve të krijuara nga muaji shtator 2013 e në vazhdim. Fondet e nevojshme për përballimin e këtyre detyrimeve të përllogaritura nga Ministria e Transportit dhe Infrastrukturës janë në masën 3 miliardë lekë.
Në këto kushte, Ministria e Financave, nisur nga ndjeshmëria sociale që sjell moskryerja e pagesave ndaj këtyre shtresave në nevojë, si dhe për shlyerjen e detyrimeve për punimet e kryera në infrastrukturë, nëpërmjet këtij akti normativ ka rivlerësuar situatën buxhetore me qëllim gjetjen e burimeve të financimit për kryerjen e këtyre pagesave. 

QËLLIMI  I KËTIJ AKTI NORMATIV
Sikurse u parashtrua edhe më sipër, aktualisht Ministria e Mirëqenies Sociale dhe Rinisë nuk disponon fonde të mjaftueshme për kryerjen e pagesave të                   PAK-së dhe ndihmës ekonomike, të cilat, në vlerësimin e kësaj ministrie, përllogariten në masën 1.9 miliardë lekë për të realizuar pagesën e plotë mujore për këto kategori. 
Gjithashtu Ministria e Transportit dhe Infrastrukturës nuk disponon fonde të mjaftueshme për mbylljen e detyrimeve në infrastrukturë, të krijuara nga muaji shtator 2013 e në vazhdim, të cilat vlerësohen në masën 3 miliardë lekë. Në këtë mënyrë, Ministria e Financave, nëpërmjet këtij akti normativ, mundëson kryerjen e këtyre pagesave, përkatësisht, në masën 1.9 miliardë lekë për pagesën e PAK-së dhe ndihmës ekonomike, si dhe 3 miliardë lekë për programin buxhetor “Transporti rrugor”, në varësi të Ministrisë së Transportit dhe Infrastrukturës.
Në bazë të rivlerësimit të situatës makroekonomike dhe fiskale, të ardhurat nga tatimet dhe doganat deri në fund të vitit 2013 vlerësohen në masën 225 miliardë lekë, kjo falë miradministrimit të mbledhjes të të ardhurave nga tatimet dhe doganat. Më konkretisht, për periudhën tetor – nëntor 2013 janë mbledhur në total 3.3 miliardë lekë më shumë se parashikimi për këtë periudhë të vitit. Gjithashtu, është vlerësuar se në muajin dhjetor 2013 do të gjenerohen rreth     1.8 miliardë lekë më shumë se parashikimi për këtë muaj. Pra, në total në tre muajt e fundit të vitit administratat tatimore dhe doganore pritet të gjenerojnë rreth 4.9 miliardë lekë më shumë se parashikimi prej 220.1 miliardë lekësh në aktin normativ nr.6, datë 4.10.2013, “Për disa ndryshime në ligjin nr.119/2012, “Për buxhetin e vitit 2013””. Gjithsesi, për qëllimin e këtij akti normativ është përllogaritur një shtesë prej 4 miliardë lekësh në këtë zë për arsye të mbajtjes së një rezerve sigurie në rast të mosrealizimit të zërave të tjerë të të ardhurave buxhetore. 

Gjithashtu, në zërin “Shpenzime për interesa” deri në periudhën aktuale rezulton një kursim, në masën 900 milionë lekë, përkatësisht, 200 milionë lekë nga zëri shpenzime për interesat e brendshme dhe 700 milionë lekë nga zëri shpenzime për interesa të huaja. Ky kursim nga shpenzimet për interesat e brendshme për periudhën tetor-dhjetor 2013 vjen si rezultat i përqendrimit të huamarrjes së brendshme të re në instrumente afatgjata. Ndërsa, kursimi nga shpenzimet për interesat e huaja u mundësua nga norma interesi më të ulëta (Euribor, Libor etj.) që rezultojnë për periudhën tetor-dhjetor 2013, si dhe nga stabiliteti i kursit të këmbimit të lekut me tri monedhat kryesore (Euro, USD dhe Yen), në të cilat është përqendruar portofoli i borxhit të jashtëm.
Për sa më sipër, nëpërmjet këtij akti normativ, Ministrisë së Mirëqenies Sociale dhe Rinisë i alokohet fondi prej 1.9 miliardë lekësh në programin buxhetor “Mbrojtja sociale” me qëllim kryerjen e pagesës së PAK-së dhe ndihmës ekonomike për muajin dhjetor. Gjithashtu, Ministrisë së Transportit dhe Infrastrukturës i shtohen 3 miliardë lekë në programin buxhetor “Transporti rrugor”.
KËSHILLI I MINISTRAVE

